ENA macawa sa oti kei na macawa oqo e da kurabuitaka na nodra baci veibolebolei o ira na gonevuli ni rua na koronivuli oqo e Suva.
E vakarerevaki toka na veika era vakayacora na gonevuli, ena kena sa laurai na i valavala kaukauwa kei na vakacaca, ka ra cakava vata vakailawalawa.
E na gauna vaka oqo, na i katolu ni Wasewase ni vuli, e dodonu mera sa na vakanamata kece na gonevuli ena vuku ni veitarogi lelevu ni Fomu 6 kei na Vitu.
Na veivala kei na veivakamavoataki e vakayacori oqo, e sa curu sara kina e valenibula e rua na gonevuli.
Eda vakaraitaka tiko ni sa donu tiko na veivala kei na veivakamavoataki vakaoqo.
E kalougata ni ra yavala totolo na ovisa.
E liu, e sega ni dau yaco tu na mataqali i vakarau se i tovo kaukauwa mai vei ira na gonevuli.
E tauri tiko na kena i tukutuku mai vei iratou na ovisa ni a dua na gonevuli se dua na gone a vairitaka yani e dua na kau se tavaya ena loma ni basi, ni kele tiko e Kaunikuila.
Era qai cici yani na gonevuli me ra vodo ena loma ni basi oqo, me ra veivacu.
E kidroa tale o draiva ni basi ena veika e yaco oqo, ka qai kidacala talega ni sa vakacacani na nona basi.
Esa tomana tikoga na tabana ni ovisa na nodratou veivaqaqai ena kisi oqo, se cava e vakavuna kei na gonevuli era na laki vakatarogi.
Eda na sega talega ni da na kila na cava na i totogi ena rawa nina yaco vei ira na gonevuli oqo.
Na cava ena yaco vei ira kevaka era na sega ni vakadeitaka na nodra vakasama ena vuku ni veitarogi lelevu esa vakarau dabeci oqo mai na udolu vakacaca na gonevuli.
E na veiyabaki e rauta ni 10,000 na gonevuli era sa lakova oti mai na Kalasi 1 me yacova na Fomu 6 se 7, era mai wawa cakacaka tu e vale.
Eso era laki vuli ena koronivuli torocake, era se wawa cakacaka tu ga ena gauna oqo.
E vinaka me se kilai ga na leqa, e rawa ni na wali sara kevaka mera na yadrava na i liuliu se na prefects ni koronivuli ni ra sa navunavu tiko eso na gone me ra na laki veivacu ka vakavu leqa vei so ga era taba vata ka ra vuli tale tiko ena duatani tale na koronivuli.
Kevaka e sa kilai na leqa, dou mai veitalanoa ka tovolei me na kilai na vuni leqa ka wali sara.
E rawa ni dua na vuna e na rawa ni na yaco kina na leqa oqo.
E na gauna oqo e dodonu mera sa na veikilai vinaka sara na gonevuli kei ira na qasenivuli.
Me ra na kila tiko na qasenivuli na veika era dau rarawataka na gone, na veika era veitalanoataka tu, ka rawa ni na tarovi rawa kina eso na leqa vakaoqo.
E ka bibi talega vei ira na gonevuli me ra na laki vakaraitaka vei ira na qasenivuli kevaka e dua na leqa e yaco tiko ena vuku ni bula ni veimaliwai.
Me kakua ga ni qai laki wali tu vakaoya mera veivacu tu e na taoni levu e Suva, ka ra sarasara tu na lewenivanua.
Oqo sara ga ena susuga na yalo kaukauwa kei na i vakarau ni vakayaco i tovo kaukauwa.
E vakamadua talega ni ra daramaka tu na unifomu ni koronivuli era cavutu mai kina.
Ni da daramaka tiko e dua na unifomu ni vuli, e tiko vata kei na kena i tovo kei na kena i valavala ni bula e rakorako.
Eda na vakacacana talega na yaca ni veivuvale eda cavutu mai kina.
E vakaraitaki talega ena veitabana ni tukutuku ni na vakayacori e dua na veisorosorovi ena sala vakavanua me baleta na leqa oqo.
E ka bibi na kena vakatavulici tiko na i tovo kei na i vakarau vei ira na luveda ena gauna oqo, ena vuku ni veika vulagi e sa curuma tu mai na noda bula, ena veika eda kania, na veika eda rogoca, na veika eda vakaisulu kina.
E vaka me sa yali totolo sara tiko yani na domo ni veivakatavulici kei na domo ni veivakadodonutaki eda dau rogoca.
E daumaka me na kau lesu tale yani ena noda veikoronivuli kece e Viti eso na qasenivuli vakacegu era vutuniyau ena i tovo, kei na i valavala ni bula e rakorako ka matau.
Esa ka bibi ena gauna oqo me da na qarauna tiko na noda i tovo kei na i valavala ni noda bula baleta ena tukuni keda tiko ena veivanua eda na gole kina.
Esa ka bibi me na vakadreti vei ira na gonevuli ni sega ni na mai walia e dua na leqa na veivacu tu e matana levu ka rairai ca.
E tiko na i valavala ni bula eda na cakava me na wali kina na leqa vakaoya kei na veivakasala eso e dodonu mera na ciqoma ena vuku ni veika e dau yaco.
E da kila ni bula vaka gonevuli e dau levu na i dre ni vakailala kei na noda via qalova uaua na moka ena so na i vakarau eda dau vakayacora.
Ia, e dau tiko eso na wekada, era tu wavokiti keda sara ga kei na i vakailesilesi eso eda rawa ni kere i vakasala kina ena vuku ni so na leqa se da rarawataka beka e dua na ka e yaco.
E sega ni i wali ni leqa na i valavala kaukauwa kei na veivacu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn